
REZUMAT 


In articolul Ramifications: amintiri împletite sunt combinate aspecte inedite cu caracter 
memorialistic — în care amintirile și lucrurile trăite sau împărtășite se împletesc cu cele 
profesionale, legate de evoluţiile cele mai semnificative ale muzicii contemporane. În partea 
a doua a articolului sunt cuprinse analize la trei lucrări de Cornel Ţăranu: Dialoguri II, 
Racorduri și Bachiana. Articolul demonstrează analitic realizarea în muzica lui Cornel Ţăranu 
a unei sinteze între elemente transfigurate ale folclorului (melismatica doinită, semnale de 
bucium și parlando-rubato) cu unele tehnici avansate ale muzicii actuale (fascicole sonore, 
pancromatism post-webernian și aleatorism controlat). 

Cuvinte cheie: Cornel Ţăranu, memorialistică, analiză, pancromatism, aleatorism controlat 


Pentru un compozitor, certitudinea împlinirii artistice în creaţia proprie 
este totodată şi un semn al unei constelații favorabile. Cu ocazia împlinirii vârstei 
venerabile de 85 de ani, compozitorul Cornel Ţăranu poate privi retroactiv asupra 
unei creații proprii de proporții vaste și totodată semnificative. Ceea ce s-a putut 
remarca la tânărul compozitor Cornel Ţăranu, încă de la începutul drumului său 
creator în anii '50-'60, a fost găsirea unui stil propriu, cu stileme bine închegate. 
Capacitatea de a dispune de „o voce proprie“, bogată în inflexiuni şi expresivitate, 


nu este deloc obișnuită în muzica contemporană. 

În acest context jubiliar m-am întrebat și am reflectat: care au fost 
momentele semnificative, în care am fost impresionat de muzica lui Cornel 
Ţăranu? Amintirile legate de lucruri trăite sau de opinii artistice împărtășite, se 
împletesc — precum în Ramifications de Ligeti — cu cele legate de concerte, care 


finalizează de facto actul creator propriu-zis. 


Amintiri 


Cu aproape 60 de ani în urmă, în anul 1963, fabulosul pianist Gabriel 
Amirâs cânta Concertul nr. 3 pentru pian şi orchestră de Prokofiev cu Filarmonica din 
Cluj. Ce idee neobișnuită a avut Amirâs, ca să ofere ca bis tocmai Contraste I de 
Cornel Ţăranu — o lucrare care încă nu apăruse la Editura Muzicală! Am urmărit cu 
fascinaţie această piesă pentru pian solo, pe atunci neobișnuită pentru mine: 
sonorităţile care aminteau de timbrurile orchestrei, bogăţia ritmică, folosirea 
contrastantă a registrelor: toate acestea într-o formă muzicală logică și originală în 
același timp. Fiind la vremea aceea pianist, am vrut neapărat să obțin partitura: am 
primit-o de la autor în formă de manuscris şi am început să studiez piesa, cântând- 
o la scurt timp pe dinafară în cadrul unor concerte. Între timp, Contraste I și II au 
devenit lucrări de repertoriu, fiind celebre atât în România cât și internaţional. 

Au urmat prime audiții remarcabile cu Sinfonia brevis, cantata Stejarul lui 
Horea, Intercalaţii pentru pian şi orchestră — avându-l ca solist pe Harald Enghiurliu 
— şi Simetriile pentru orchestră. Interpretările oferite de Filarmonica clujeană sub 
bagheta lui Mircea Cristescu se distingeau prin plasticitate și un perfect echilibru 
sonor. Cu fiecare nouă lucrare, compozitorul realiza o sinteză sonoră a elementelor 
limbajului său personal, combinând elementele transfigurate ale folclorului — ca de 
exemplu melismatica doinită, semnale de bucium și parlando-rubato — cu unele 
tehnici avansate ale muzicii actuale — fascicolele sonore, pancromatismul post- 
webernian și aleatorismul controlat. 

Având posibilitatea de a-l vizita, am putut audia și discuta câteva lucrări 
contemporane semnificative la aceea vreme, ca de exemplu Metastaseis şi Eonta de 
Iannis Xenakis cât şi Sonata nr. 3 pentru pian de Pierre Boulez. Cornel Ţăranu 
dispunea întotdeauna de capacitatea de a surprinde esenţialul și detaliile unor 
muzici care la noi încă nu apăruseră în programele de concert, cât și de a anima 
interesul tinerilor compozitori curioşi în ce priveşte evoluţiile cele mai actuale ale 
muzicii contemporane. 

Încă din primul an ca student la Conservatorul „Gheorghe Dima”, am avut 
norocul să fac parte din clasa specială de armonie a lui Cornel Ţăranu, o clasă care 
pregătea studenţii pentru secția de compoziție a maestrului Sigismund Toduţă — și 
care parcurgea construcţia acordurilor diatonice și cromatice de 5, 6, 7 şi 8 sunete, 
limbajul armonic al lui Debussy, Skriabin cât și al şcolii vieneze Schânberg-Berg- 
Webern. 

Părăsind România în 1977, s-au întrerupt vremelnic, din păcate, și 
contactele mele cu muzicienii din ţară. După numai câţiva ani — la începutul anilor 
'90 — am reuşit să le reluăm şi să le dezvoltăm în continuare. 

Am avut astfel ocazia să-l întâlnesc pe maestrul Ţăranu la câteva 
evenimente culturale semnificative, atât la Berlin cât şi la Oldenburg, unde 
compozitoarea Violeta Dinescu organizează de câteva decenii simpozioane și 
concerte, în cadrul Universităţii Carl von Ossietzky, cu titlul „Întâlniri cu muzica 
timpului nostru / Begegnungen mit Musik unserer Zeit.“ 

Impresionante au fost şi concertele ansamblului Ars Nova la Berlin, în sala 
de concerte a Institutului „Titu Maiorescu“, cât şi în Kulturhaus Schwartzsche 
Villa. Un punct culminant poate fi considerat Evenimentul „Paul Celan“ din anul 
2013, un program alcătuit din 3 părți: recitări din lumea mitică a basmului cu 
scriitorul, poetul şi recitatorul Oskar Ansull, un concert vocal-instrumental și ca 
încheiere prezentarea a două filme legate de viața şi creaţia lui Paul Celan. În 
partea concertantă şi-au dat concursul soprana Lavinia Cherecheș, violoncelista 
Marika Gejrot, dirijorul Cornel Ţăranu, partea pianului fiind preluată de către 
subsemnatul. A fost un eveniment cultural cu totul deosebit, fiind foarte bine 
vizitat de un public numerosși foarte interesat cultural, printre care era prezent și 
directorul Festivalului „George Enescu”, domnul loan Holender. 

Fiind printre primii care s-au îndeletnicit atât cu aprofundarea creaţiei 
enesciene cât și cu întregirea hermeneutică a unor manuscrise rămase neterminate, 
Cornel Ţăranu reușește să descifreze şi să întregească câteva lucrări enesciene 
necunoscute, printre care oratoriul Strigoii şi Capriciul român. Prima audiție 
absolută a oratoriului Strigoii — la care am asistat și eu — a avut loc la 26 septembrie 
2019 la Konzerthaus Berlin: Gabriel Bebeşelea a dirijat Orchestra Radiodifuziunii 
Berlineze, orchestraţia aparținând lui Sabin Păutza. Concertul s-a bucurat de un 
succes deplin. 

În ultimii ani, muzica de cameră a lui Cornel Ţăranu a devenit tot mai 
cunoscută în Germania, fiind interpretată nu numai de către membrii Ansamblului 
Ars Nova sau muzicieni celebri din Cluj-Napoca, de pildă soprana Mihaela Maxim, 

violonistul Vlad Răceu și pianista Eva Butean, dar și de către muzicienii berlinezi 
Marianne Boettcher (vioară), Kensei Yamaguchi (pian) și Marika Gejrot (violoncel). 
Astfel, publicul german a avut ocazia să asculte câteva dintre lucrările 
semnificative ale autorului: Remembering Bartók pentru ansamblu cameral, Patru 
lieduri pe versuri de Paul Celan, Trei cântece incerte, Sonata pentru vioară solo, Contraste 
I şi Dialoguri II pentru pian solo şi Tzara songs pentru soprană ai pian — şi să 
întâlnească una dintre cele mai complexe și interesante personalități ale școlii 


componistice româneşti. 


Consideraţii analitice 


Trei lucrări de Cornel Ţăranu m-au impresionat în mod deosebit şi le voi 
aminti în continuare: Dialogues II pentru pian solo (1966), Racorduri pentru 
orchestră de cameră (1971) şi Bachiana pentru orchestră (2016). 

Piesa Dialoguri II pentru pian solo am ascultat-o la Berlin în interpretarea 
impresionantă a pianistului Kensei Yamaguchi. Compozitorul își alege materialul 
în conformitate cu un „ethos“ specific muzicii sale. În măsura 1, Quasi lento, apare 
primul motiv alfa, de origine melismatică doinită, cu apogiaturi simple, 
caracteristice. Al doilea motiv beta apare în măsura 2 şi este de origine aulodică: o 
apogiatură de 7 sunete, care evoluează subit în registrul acut ai lărgeşte spaţiul 
sonor până la două octave. În măsura 3 apare motivul gama: melograma E n escu 
= re?-sil-lat! — uşor transfigurată, oglindită și transpusă (original mi-mib-do). În 
măsura 3 se lărgeşte spaţiul sonor: pedala si bemol + melograma-Enescu realizează 
un spaţiu sonor până la patru octave. Motivul cu cvintolete de șaisprezecimi delta 
este de fapt variaţia recurenţei motivului beta. Cele patru motive au un caracter 
fragmentar și sunt, de fapt, înrudite. Cheia înţelegerii procesului de compoziţie la 
Dialoguri II constă în proiectarea unui stil liber, însă foarte controlat, care apelează 
la variaţiuni simultane cu patru motive. De aici rezultă o formă cu calităţi de 
polimorfie, care face aluzii și la policromia orchestrală. 

Această orientare estetică este unul din pilonii muzicii contemporane 
postbelice, primele ei apariţii datând din perioada atonală a lui Schönberg, Berg și 
Webern. În cartea sa dedicată lui Paul Klee, Le pays fertile, Boulez se referă tocmai la 
această orientare estetică muzicală, subliniind raportul dintre rigoare și haos: „Il 
faut discipline et rigueur dans les fondations, et l'anarchie doit constamment 
combattre la discipline. C'est de ce combat que résulte la poésie, une poésie fondée 

sur le dynamisme et la transformation; une poésie qui apporte Lirrationalite dans 
un monde requérant une structure solide: une poésie qui transcende le conflit entre 


ordre et chaos.“! 


ă Harald Wagner 


Dialogues II * 


pour piano seul 


Quasi lento Moderato 


Exemplul nr. 1: Cornel Țăranu, Dialogues II, m. 1-7 


Lucrarea Racorduri pentru orchestră de cameră datează din anul 1971. 
Ansamblul cuprinde 1 flaut, 1 oboi, 1 clarinet, 1 trompetă, 1 corn, harfă, pian, 1 
percuție, 6 viori I, 4 viori II, 4 Viole, 3 violoncele ai 2 contrabaşșşi. 

Deja în primele măsuri sunt proiectate fascicole sonore în registrul acut: 
glissando-urile harfei și ale instrumentelor de coarde tulbură spectrul tonal general, 


iar percuția și suflătorii contribuie la realizarea unei prime culminații: 


1 „Disciplina și rigoarea sunt necesare în temelii, iar anarhia trebuie să lupte constant cu disciplina. Din 
această luptă rezultă poezia, o poezie bazată pe dinamism și transformare; o poezie care aduce 
iraționalitatea într-o lume care revendică o structură solidă: o poezie care transcende conflictul dintre 
ordine și haos.“ Pierre Boulez, Le pays fertile, Gallimard, 1989, pp. 127 și 130. Traducerea citatului: 
Gabriel Irányi, 2020. 

Moderato 


Exemplul nr. 2: Cornel Țăranu, Racorduri, m. 1-4 


Evoluțiile următoare, cu suprafețe vibrate, sunt contrapunctate cu 
„intercalații“ punctuale, bine diferențiate din punct de vedere al articulaţiilor. 


După un şir de acumulări şi rarefieri, are loc a doua culminaţie: 

Exemplul nr. 3: Cornel Țăranu, Racorduri, m. 41-48 


Culminația ultimei etape a părții I combină noi articulații: col legno sulle 4 
corde la violoncele și contrabași, glissandi la viole, pizzicati-glissandi la vioara I şi II, 
arco — glissando — sul ponticello la vioara I și II, pizzicato entre chevalet-cordier la viole şi 


violoncele şi col legno battuto la contrabași: 

Exemplul nr. 4: Cornel Ţăranu, Racorduri, pp 22-23: aleatorism controlat 

În Racorduri apar cu mare pregnanţă stilemele preferate ale compozitorului: 
preferința sa pentru fascicole sonore, combinarea totalului-cromatic cu articulații și 
gesturi aleatorice care produc „tulburări“ microtonale şi combinând toate acestea 
cu elemente arhetipale de origine folclorică. 

Bachiana (2016) aparţine de creaţia târzie a compozitorului Cornel Ţăranu ai 
poate fi interpretată ca un omagiu adus lui Johann Sebastian Bach (caracterizat de 
Claude Debussy ca fiind singurul muzician care „a presimţit viitorul“ şi fiind 
totodată compozitorul despre care Enescu spunea că este pentru el „de o jumătate 


de secol pâinea cea de toate zilele”). 

Exemplul nr. 5: Cornel Ţăranu, Bachiana, p. 36 

Materialul tematic este reprezentat pe deoparte de cele 3 subiecte ale Fugii în 
dot minor din Das Wohltemperierte Klavier de ]. S. Bach, o lucrare monumentală, „ale 
cărei subiecte au fost interpretate de diferiți comentatori fie ca tema + contrasubiect 
1 + contrasubiect 2 (Ludwig Czaczkes), fie ca tema 1 + tema 2 + tema 3 (Hugo 
Riemann, Johann Nepomuk David, Hermann Grabner). Czaczkes o considera ca o 
fugă la cinci voci cu două contrasubiecte riguros păstrate, în corelația unui 
contrapunct triplu la octavă, deci o fugă construită după criteriile unei fugi triple 
(Tripelfuge). 


Cele trei teme vor fi tratate în Bachiana în momente diferenţiate și vor fi 


Kéi 


contrapunctate fie cu elemente stilistice proprii lui Cornel Ţăranu — vezi exemplul 
5 — fie cu motive melodico-ritmice numite jazz riffs. Bachiana se înscrie — în special 
datorită sintezei muzicii noi cu jazzul — într-o tradiţie celebră, din care fac parte 


Debussy, Ravel, Bartok, Șostakovici, Milhaud, Bentoiu și mulţi alți compozitori. 

